SÆTRE SENTRUM – VENSTRES VISJONER

Hurum Venstre ønsker å presentere våre tanker for utvikling av Sætre sentrum. Det er nå framtiden til Sætre blir bestemt.
 Dersom det foreliggende forslaget til Kiwi og Coop blir vedtatt, får vi ingen angrefrist. På bakgrunn av dette ønsker Venstre å åpne for en bredest mulig debatt.  Vi ønsker å  debattere om bygningsvalg,veivalg, entrepenørvalg og lokal næringsutvikling. Sætres befolkning må få lov til å si noe om hvordan de mener Sætre skal se ut, og de folkevalgte må lytte. 

I oktober 2004 ble det avholdt et folkemøte i Sætre med temaet ” Et godt liv på Sætre – ditt Sætre fram mot 2020”.  Møtet fikk stor oppslutning og førte til en idèmyldring om hva folk ønsket seg for Sætre. Resultatet var følgende: Folk ser for seg sørlandsidyll, lavere bebyggelse og åpenhet ned mot sjøen i sentrum. Arbeiderpartiet var dengang svært positive til disse tankene. Hurum Venstre undrer seg over at signalene fra dette møtet er blitt glemt.

Vi stiller oss også undrende til at det lokale næringsliv ikke er blitt forespurt om sine behov i forbindelse med utviklingsplanene av Sætre sentrum.

Hurum Venstre ønsker å fortette i selve sentrum, men det må åpnes opp ned mot sjøen. Vi ser for oss en enhetlig lavere næringsbebyggelse, gjerne i samme bygningsstil som Sætre gård. Det bør tilrettelegges slik at også små-bedrifter, nisjebutikker og lokale gründere kan etablere seg. . Om sommeren ønsker vi å legge til rette for livlig torghandel.

Salg av lokal mat kan bli et trekkplaster. Hurum har allerede Biffgården, Eplegården, flere bakeriutsalg, og til våren kommer Meieriet med økologiske melkeprodukter. På Røros har de valgt å profilere byen som: ”Matstaden Bergstaden” med et godt resultat. Der knytter de lokal mat til tradisjoner og opplevelser. Det kan også vi gjøre, med en rendyrket Hurum-profil. 

Hurum Venstre vil inkludere Øra og "Røde Kors-tomten"  i våre planer.  Vi ser for oss etablering av  lekebutikk, gavebutikk, vinmonopol, stort fotoatelier , flere restauranter, fullsortiments-apotek, matbutikker m.m.. Dersom innbyggerne får et bedre handelstilbud i kommunen, vil det kunne motvirke handelslekkasje.
 Vi vil sikre et grønt friområde i Sætre, beplante ytterligere og sørge for flere benker. 
Dersom Sætre skal bli helhetlig og levende sentrum, må vi se på alle kommunens eiendommer under ett når det skal planlegges.

Båtplassene er en viktig del av Sætres identitet og det skal fortsatt være båter i Sætre sommerstid. Men båtopplagsplassene kan flyttes ut av sentrum til gamle Dyno. Der vil man enkelt kunne ta opp båten om høsten og sjøsette den om våren.
Hurum Venstre ønsker både flere gjesteplasser og flere båtplasser i Sætre. Dette er mulig utenfor Seilforeningens lokaler på Øra og med flere pirer på nordsiden av dagens gjestebrygger. 

Kommunen har som et uttalt mål å satse på reiselivet. Kommunens profil som turiststed må være tydelig.  Folk ønsker å besøke unike steder som Bærums Verk, Holmsbu og Drøbak.   Nå har vi muligheten til å skape et unikt Sætre,  og på denne måten bygger vi  merkevaren Hurum. 

mvh

Gunn-Torill Homme Mathisen
Marianne Arctander
Finn Dale Iversen

v/Hurum Venstre